**ELŐTERJESZTÉS**

**Szombathely Megyei Jogú Város Közgyűlése**

**Kulturális, Oktatási és Civil Bizottsága 2021. november 23-i ülésére**

**Javaslat Lingauer Albin-díj alapítására**

A Szombathelyi Médiaközpont Nonprofit Kft. ügyvezető igazgatója új önkormányzati kitüntetés alapítását kezdeményezi kifejezetten a helyi sajtó, illetve médiumok munkatársai által végzett magas színvonalú tevékenység elismerése céljából.

Javasolja, hogy a díj szombathelyi nyomtatott és elektronikus médiában több éven át kiemelkedő munkát végző személyeknek évente, a Magyar Sajtó Napja alkalmából, március 15-én - ünnepélyes keretek között - kerüljön átadásra, illetve az elnevezése „Lingauer Albin-díj” legyen.

A Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdése felhatalmazást adott a helyi önkormányzat képviselő-testületnek, hogy rendeletben szabályozza az elismerés alapítását, az elismerés elnevezését, fajtáit, az elismerésben részesíthető személyek körét, az évente adományozható elismerések számát, az elismerés leírását, az adományozás feltételeit és rendjét, valamint az elismerés viselésének rendjét, továbbá a díjjal járó jutalom mértékét, formáját és járadék esetében annak időtartamát.

Lingauer Albin (1877-1962) jogi tanulmányait Budapesten végezte. Előbb egy jászberényi újságnak, majd Budapesten az Országos Hírlapnak volt munkatársa, 1901-től dolgozott a Vasvármegye című lapnál, később főszerkesztője, tulajdonosa lett. A szombathelyi újságírás vezéralakja volt. A Vasvármegyét Nyugat-Dunántúl legjelentősebb, legolvasottabb újságjává fejlesztette. Híres volt a lap a hírek, tények valósághű közléséről. A Tanácsköztársaság kikiáltásakor menekülnie kellett előbb Bécsbe, majd Szerbiába. Ezután nagy szerepet játszott a jobboldali politikai mozgalmakban. Az első nemzetgyűlés képviselője lett 1920-ban a kőszegi kerületben. Ezenkívül még háromszor választotta meg ugyanaz a kerület nemzetgyűlési, illetve országgyűlési képviselővé. Sokat írt fővárosi újságokba is. Konzervatív legitimista politikát folytatott. Szerepe meghatározó volt a vasi hírlaptörténelemben. Nyomdai újításai voltak, modern szerkesztési elveket alkalmazott.

Kérem a Tisztelt Bizottságot, hogy az előterjesztést megtárgyalni, és álláspontját kialakítani szíveskedjék.

**Szombathely, 2021. november „ ”**

**/: Horváth Soma :/**

**HATÁROZATI JAVASLAT**

**…../2021. (XI. 23.) KOCB. számú határozat**

1. A Kulturális, Oktatási és Civil Bizottság a „Javaslat Lingauer Albin-díj alapítására” című előterjesztést megtárgyalta, és javasolja a Közgyűlésnek, hogy a szombathelyi médiában kiemelkedő tevékenységet folytató munkatársak elismerése céljából alapítsa meg a Lingauer Albin-díjat, melynek átadására minden év március 15-én, a Magyar Sajtó Napján - ünnepélyes keretek között - kerüljön sor.

2. A Bizottság felkéri a polgármestert, hogy az 1. pont szerinti kitüntetésről szóló rendelettervezetet terjessze a Közgyűlés decemberi ülésére.

**Felelősök:** Putz Attila, a Kulturális, Oktatási és Civil Bizottság elnöke

 Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

(A végrehajtásért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1. pont vonatkozásában)

 2021. decemberi Közgyűlés (2. pont vonatkozásában)